- Et bedre projekt ville være at tage en trillebør, fylde den med penge og sprede den ud i Billund, lyder det - igen - fra professor i trafikøkonomi Mogens Fosgerau.

- Ja, det ville nærmest være bedre at brænde pengene, siger han.

Og det er han ikke ene om.

Dansk Folkeparti foretog i går en trafikpolitisk u-vending, da de efter lang tids kritik droppede den små 400 millioner kroner dyre omfartsvej om Mariager og nu vil undersøge en kortere, billigere udgave.

Samme tilgang og logik burde man bruge for Billundbanen, siger Niels Melchior, der er lektor på Aalborg Universitet, hvor han beskæftiger sig med transport.

- Man burde tænke sig om og lige undersøge en ekstra gang, som man nu har gjort med omfartsvejen. Kunne de her penge ikke bruges bedre? spørger han.

- Jeg synes, man burde analysere det mere, før man sætter så mange penge af. Det står ret uklart, hvad den skal bruges til – der er jo intet, der tyder på, at der er mange, der vil køre med den, siger Niels Melchior, der synes, at det virker fjollet.

Billundbanen er nemlig et langt dyrere projekt end omfartsvejen ved Mariager. Den koster ifølge Transportministeriet 900 millioner kroner at anlægge, men da det anslås, at meget få passagerer vil benytte banen, koster den samfundet penge hvert år.

Banedanmark regner således med, at den vil koste samfundet et sted mellem 1,34 milliarder kroner og 1,8 milliarder kroner.

Styrk hellere busforbindelsen

Hvis der er villighed til at ændre omfartsvejen om Mariager, kunne man passende give for eksempel Billundbanen et blik også. Og der er en anden mulighed, fortæller trafikforsker og lektor ved Aalborg Universitet Harry Lahrmann.

- Hvis man gerne vil styrke den kollektive trafik til Billund, skulle man hellere styrke busforbindelserne fra Vejle til Billund for en brøkdel af prisen og give rejsende bedre tilbud, siger Harry Lahrmann.